pythainlp/thaigov-v2-corpus-22032023 huggingface dataset:
วันจันทร์ที่ 22 มีนาคม 2564
กระทรวงคมนาคมพร้อมขับเคลื่อนนโยบายสนับสนุนให้บริการรถแท็กซี่ผ่านแอปพลิเคชัน สำหรับเป็นทางเลือกให้รถแท็กซี่ใช้แทน GPS ติดตามรถได้
นายศักดิ์สยาม ชิดชอบ รัฐมนตรีว่าการกระทรวงคมนาคม เปิดเผยว่า ได้เร่งรัดให้กรมการขนส่งทางบก (ขบ.) จัดทำแอปพลิเคชันสำหรับเป็นทางเลือกให้รถแท็กซี่ใช้แทน GPS
โดยต้องมีความสามารถในการติดตามรถแท็กซี่เพื่อความปลอดภัย และผู้โดยสารสามารถเรียกใช้บริการผ่านแอปพลิเคชันได้ในขณะเดียวกัน เพื่อความสะดวกและเป็นช่องทางในการสร้างรายได้ให้กับผู้ขับรถแท็กซี่ด้วย ซึ่ง ขบ. อยู่ระหว่างการพัฒนาระบบควบคุม ตรวจสอบ และติดตามรถแท็กซี่ เพื่อความปลอดภัยผ่านแอปพลิเคชัน โดยคาดว่าโครงการดังกล่าวจะแล้วเสร็จภายในเดือนมิถุนายน 2564 ซึ่งจะมีการประชาสัมพันธ์ให้ประชาชนทราบและสร้างความเข้าใจกับผู้ขับรถแท็กซี่
พร้อมกันนี้ได้ให้ ขบ. พัฒนาบริการรถรับจ้างทางเลือกให้กับประชาชนที่ต้องการมีรายได้เสริมและเพื่อตอบสนองรูปแบบการใช้ชีวิตของประชาชน เนื่องจากปัจจุบันการให้บริการการเดินทาง โดยเรียกใช้บริการผ่านระบบอิเล็กทรอนิกส์เป็นที่นิยมของประชาชน ซึ่งรถยนต์ที่นำมาให้บริการบางส่วนยังไม่สามารถนำมาจดทะเบียนให้ถูกต้องตามกฎหมายได้ ดังนั้น จึงกำหนดให้มีรถยนต์รับจ้างบรรทุกคนโดยสารไม่เกินเจ็ดคนผ่านระบบอิเล็กทรอนิกส์ขึ้นอีกแบบหนึ่ง โดยการเรียกใช้บริการผ่านระบบอิเล็กทรอนิกส์ เพื่อให้เป็นทางเลือกสำหรับประชาชน และส่งเสริมให้ผู้ขับรถยนต์ดังกล่าวสามารถประกอบอาชีพได้ถูกต้องตามกฎหมาย ทั้งนี้ จะได้มีการกำหนดคุณสมบัติและเงื่อนไข การจดทะเบียนและผู้ขับรถ เจ้าของรถต้องมีและใช้อุปกรณ์เครื่องสื่อสารเพื่อรับงานจ้างผ่านระบบอิเล็กทรอนิกส์ที่ ขบ. ให้การรับรอง คนขับรถต้องมีใบอนุญาตขับรถยนต์สาธารณะเพื่อความปลอดภัยผ่านการตรวจสอบประวัติอาชญากรจากสำนักงานตำรวจแห่งชาติ ต้องจัดทำประกันภัยสำหรับรถยนต์สาธารณะ ส่วนรถยนต์ที่จะนำมาเปลี่ยนประเภทเป็นรถยนต์รับจ้างผ่านระบบอิเล็กทรอนิกส์ ต้องเป็นรถเก๋งสองตอน รถเก๋งสองตอนแวน รถเก๋งสามตอน รถเก๋งสามตอนแวน รถยนต์นั่งสองตอน รถยนต์นั่งสองตอนแวน รถยนต์นั่งสามตอน รถยนต์นั่งสามตอนแวน หรือรถยนต์ลักษณะอื่นตามที่อธิบดีประกาศกำหนดโดยความเห็นชอบของรัฐมนตรีว่าการกระทรวงคมนาคม และจะกำหนดขนาดรถที่ให้บริการ ที่มีความหลากหลาย เพื่อเป็นทางเลือกให้ประชาชน เมื่อดำเนินการเปลี่ยนประเภทเป็นรถยนต์รับจ้างผ่านระบบอิเล็กทรอนิกส์แล้ว ต้องแสดงเครื่องหมายแสดงการเป็นรถยนต์รับจ้างผ่านระบบอิเล็กทรอนิกส์ติดไว้ที่ตัวรถ โดยจะมีการกำหนดแบบของเครื่องหมายและตำแหน่งการติดตั้ง ส่วนทะเบียนรถยังคงใช้หมายเลขและแผ่นป้ายทะเบียนที่เป็นทะเบียนรถยนต์ส่วนบุคคลเดิม อย่างไรก็ตาม รถยนต์รับจ้างผ่านระบบอิเล็กทรอนิกส์ ยังคงกำหนดให้มีอายุการใช้งานไม่เกิน 9 ปี นับแต่วันจดทะเบียนครั้งแรก
รัฐมนตรีว่าการกระทรวงคมนาคม กล่าวเพิ่มเติมว่า ระหว่างที่อยู่ในขั้นตอนการออกกฎหมาย ได้มอบหมายให้ ขบ. พิจารณาคุณสมบัติของผู้ที่จะมาให้บริการระบบแอปพลิเคชันในการเรียกรถให้สอดคล้องกับต่างประเทศที่ใช้อยู่ในปัจจุบัน เช่น กำหนดเงื่อนไขเกี่ยวกับทุนทะเบียนบริษัท เป็นต้น เพื่อให้ผู้ให้บริการระบบฯ มีความรับผิดชอบต่อสังคมในภาพรวม รวมทั้งการกำหนดรายละเอียดต่าง ๆ ในกฎหมายสมควรจะให้มีความยืดหยุ่น สามารถปรับแก้ได้ตามสถานการณ์หรือวิวัฒนาการทางเทคโนโลยีที่ปรับเปลี่ยนอย่างรวดเร็ว นอกจากนี้ยังได้สั่งการให้ ขบ. เร่งรัดการดำเนินการออกฎหมายให้แล้วเสร็จโดยเร็ว เพื่อให้สามารถดำเนินการโครงการทั้งสองเรื่องได้พร้อมกัน รวมทั้งให้ประชาสัมพันธ์เพื่อสร้างการรับรู้และความเข้าใจกับประชาชนและผู้เกี่ยวข้องอย่างต่อเนื่องอีกด้วย
วันพุธที่ 17 มีนาคม 2564
รมว.ยุติธรรม มอบโล่เชิดชูเกียรติอาสาสมัครคุมประพฤติ พร้อมเปิดการแข่งขันทำอาหาร "Street Food สร้างอาชีพ" เนื่องในวันอาสาสมัครคุมประพฤติ
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานในพิธีเชิดชูเกียรติอาสาสมัครคุมประพฤติ
ในวันจันทร์ที่ ๑๕ มีนาคม ๒๕๖๔ เวลา ๑๐.๔๕ น. ณ ห้องประชุมวายุภักษ์ ๓-๔ ศูนย์ประชุมวายุภักษ์โรงแรมเซ็นทรา บาย เซ็นทารา คอนเวนชั่นเซ็นเตอร์ ถนนแจ้งวัฒนะ กรุงเทพฯ นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานในพิธีเชิดชูเกียรติอาสาสมัครคุมประพฤติ โดยมีนายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม นายวิทยา สุริยะวงค์ รองปลัดกระทรวงยุติธรรม นายวิตถวัลย์ สุนทรขจิต อธิบดีกรมคุมประพฤติ รวมทั้งอาสาสมัครคุมประพฤติ และผู้ที่เกี่ยวข้อง เข้าร่วมงาน
การจัดพิธีฯ ดังกล่าว จัดขึ้นเพื่อยกย่องเชิดชูเกียรติอาสาสมัครคุมประพฤติผู้ที่ได้รับพระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ จำนวน ๕๒ ราย โล่อาสาสมัครคุมประพฤติ กระทรวงยุติธรรมดีเด่น จำนวน ๗๔ ราย และอาสาสมัครคุมประพฤติที่ได้รับการประกาศเกียรติคุณเป็นอาสาสมัครคุมประพฤติ ที่ปฏิบัติงานต่อเนื่องเป็นระยะเวลา ๒๕ ปี จำนวน ๑๓๘ ราย ทั่วประเทศ เนื่องในโอกาสวันอาสาสมัครคุมประพฤติ รวมทั้งมีการมอบโล่ข้าราชการพลเรือนดีเด่น ประจําปี ๒๕๖๓ และโล่ประกาศเกียรติคุณ เนื่องในโอกาสวันสถาปนากรมคุมประพฤติ ครบรอบ ๒๙ ปี ให้แก่ผู้ทำคุณประโยชน์ พร้อมเปิดตัวกิจกรรมการประกวดทำอาหาร "Street Food สร้างอาชีพ" เพื่อแสดงพลังอาสาสมัครคุมประพฤติและภาคีเครือข่ายในการคืนคนดีสู่สังคม ทั้งนี้ รมว.ยุติธรรม ได้ร่วมปรุงเมนู "ยำแซลมอน" รวมทั้งเดินเยี่ยมชมและพูดคุยให้กำลังใจกับผู้ถูกคุมประพฤติที่มาร่วมจัดแสดงบูธอาหารในวันนี้อีกด้วย
รมว.ยุติธรรม กล่าวว่า "อาสาสมัครคุมประพฤติเป็นกลไกภาคประชาชน ที่เข้ามามีบทบาทสำคัญในการแก้ไขฟื้นฟูผู้กระทำผิดให้กลับตนเป็นพลเมืองดีของสังคม และช่วยเหลือพนักงานคุมประพฤติในด้านต่าง ๆ ตลอดจน ร่วมสร้างงานสร้างอาชีพให้แก่ผู้กระทำผิด ทั้งนี้ การจัดประกวดการทำอาหารเป็นการยกระดับฝีมือของผู้ที่อยู่ในความดูแลของกระทรวงยุติธรรมให้เป็นมาตรฐาน และต่อยอดผู้ที่มีฝีมือให้ไปสู่เวทีของมืออาชีพ มีการฝึกทักษะเพิ่มเติมร่วมกับสมาคมเดอะเชฟประเทศไทย และเป็นการสร้างความเข้าใจและยอมรับของสังคมต่อผู้เคยกระทำผิดว่ามีศักยภาพ และสามารถเป็นกำลังสำคัญในการพัฒนาประเทศหากได้รับโอกาสจากสังคม"
******************************
วันพฤหัสบดีที่ 4 มีนาคม 2564
รองนายกรัฐมนตรี เป็นประธานการประชุมคณะอนุกรรมการด้านพิธีการและอำนวยการ เพื่อเตรียมการจัดประชุมผู้นำเขตเศรษฐกิจเอเปคและการประชุมที่เกี่ยวข้อง
รองนายกรัฐมนตรี เป็นประธานการประชุมคณะอนุกรรมการด้านพิธีการและอำนวยการ เพื่อเตรียมการจัดประชุมผู้นำเขตเศรษฐกิจเอเปคและการประชุมที่เกี่ยวข้อง
วันที่ ๔ มีนาคม ๒๕๖๔ เวลา ๑๓.๓๐ น. นายวิษณุ เครืองาม รองนายกรัฐมนตรี เป็นประธานการประชุมคณะอนุกรรมการด้านพิธีการและอำนวยการ เพื่อเตรียมการจัดประชุมผู้นำเขตเศรษฐกิจเอเปคและการประชุมที่เกี่ยวข้อง ในช่วงที่ประเทศไทยเป็นเจ้าภาพจัดการประชุมเอเปค ปี พ.ศ.๒๕๖๕ ครั้งที่ ๑/๒๕๖๔ โดยมี นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ นายอิทธิพล คุณปลื้ม รัฐมนตรีว่าการกระทรวงวัฒนธรรม คณะรัฐมนตรี นางยุพา ทวีวัฒนะกิจบวร ปลัดกระทรวงวัฒนธรรม หัวหน้าส่วนราชการระดับกระทรวงหรือเทียบเท่า เข้าร่วมประชุม ณ ห้องประชุม ๓๐๑ ชั้น ๓ ตึกบัญชาการ ๑ ทำเนียบรัฐบาล ทั้งนี้มีผู้แทนหน่วยงานที่เกี่ยวข้องร่วมประชุมผ่านระบบทางไกล
วันอังคารที่ 16 มีนาคม 2564
แนวทางการช่วยเหลือเกษตรกรชาวไร่ยาสูบ
กระทรวงเกษตรและสหกรณ์หารือร่วมกระทรวงสาธารณสุข เพื่อหาแนวทางการช่วยเหลือเกษตรกรชาวไร่ยาสูบ
วันจันทร์ที่ 15 มีนาคม 2564 นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานการหารือร่วมกันระหว่างกระทรวงเกษตรและสหกรณ์ และกรมควบคุมโรค กระทรวงสาธารณสุข โดยมีผู้แทนกรมส่งเสริมการเกษตร และกรมวิชาการเกษตร เข้าร่วมการหารือดังกล่าว ณ ห้องประชุมกระทรวงเกษตรและสหกรณ์
ซึ่งที่ประชุมได้หารือแนวทางในการจัดทำยุทธศาสตร์ในการช่วยเหลือเกษตรกรชาวไร่ยาสูบที่อาจได้รับผลกระทบจากการมาตรการที่เกี่ยวข้องของภาครัฐ ปัจจุบันมีพื้นที่การปลูกยาสูบ 1 แสนกว่าไร่ที่ต้องมีแนวทางการพัฒนาและปรับเปลี่ยนให้เหมาะสมต่อมาตรการต่าง ๆ ของภาครัฐในอนาคต โดยประธานได้ขอให้กรมควบคุมโรคขอเป้าหมายการปรับลดพื้นที่ปลูกยาสูบที่ชัดเจนจากการยาสูบแห่งประเทศไทย เพื่อจะได้กำหนดยุทธศาสตร์การพัฒนาและปรับเปลี่ยนอาชีพแก่เกษตรกรไร่ยาสูบได้อย่างเหมาะสม ซึ่งกระทรวงเกษตรและสหกรณ์พร้อมที่จะให้ความร่วมมือบูรณาการการทำงานร่วมกันต่อไป
วันอังคารที่ 23 มีนาคม 2564
“สมาคมธนาคารไทย” ขานรับมติ ครม. เดินหน้า 2 มาตรการฟื้นฟูธุรกิจที่ได้รับผลกระทบจากโควิด-19
สมาคมธนาคารไทยพร้อมธนาคารสมาชิก ขานรับมติครม. เดินหน้าสนับสนุน 2 มาตรการให้ความช่วยเหลือฟื้นฟูผู้ประกอบธุรกิจที่ได้รับผลกระทบจากโควิด-19 อย่างรุนแรง เพื่อลดภาระดอกเบี้ยและมีสภาพคล่องสำหรับทำธุรกิจต่อไปได้
นายผยง ศรีวณิช ประธานสมาคมธนาคารไทย เปิดเผยว่า ตามที่คณะรัฐมนตรี (ครม.) เมื่อวันที่ 23 มีนาคม 2564 มีมติเห็นชอบมาตรการให้ความช่วยเหลือฟื้นฟูผู้ประกอบธุรกิจที่ได้รับผลกระทบจากการระบาดของโรคติดเชื้อไวรัสโคโรนา 2019 (โควิด-19) จำนวน 2 มาตรการ คือ มาตรการสนับสนุนการให้สินเชื่อแก่ผู้ประกอบการธุรกิจ (สินเชื่อฟื้นฟู) และมาตรการสนับสนุนการรับโอนทรัพย์ชำระหนี้ และให้สิทธิลูกหนี้ซื้อคืน (โครงการพักทรัพย์ พักหนี้) นั้น สมาคมธนาคารไทยและธนาคารสมาชิก พร้อมสนับสนุนการดำเนินมาตรการดังกล่าว เพื่อให้ผู้ประกอบธุรกิจสามารถทำธุรกิจต่อไปได้ ในช่วงที่เศรษฐกิจยังมีความเสี่ยงจากผลกระทบของโควิด-19 ซึ่งคาดว่าต้องใช้ระยะเวลาอีกนานในการฟื้นตัว
การจัดทำมาตรการช่วยเหลือฟื้นฟูฯ ในครั้งนี้ กระทรวงการคลัง และธนาคารแห่งประเทศไทย (ธปท.) ได้หารือและรับฟังความคิดเห็นของภาคเอกชนอย่างใกล้ชิด เพื่อให้สามารถตอบโจทย์ความต้องการ ภาครัฐในการดูแลการฟื้นตัวของเศรษฐกิจ ความกังวลของสถาบันการเงิน และสามารถให้ความช่วยเหลือผู้ประกอบการได้อย่างตรงจุด นำมาสู่การจัดทำมาตรการช่วยเหลือผู้ประกอบธุรกิจเพิ่มเติม 2 มาตรการ ดังนี้
มาตรการที่ 1 มาตรการสนับสนุนการให้สินเชื่อแก่ผู้ประกอบธุรกิจ ( สินเชื่อฟื้นฟู) ครอบคลุมทั้งการเสริมสภาพคล่อง และการลงทุน เพื่อกลับมาทำธุรกิจตามปกติ (Revive & Restart) วงเงินสนับสนุนดูแลสินทรัพย์ สำหรับธุรกิจโรงแรมและธุรกิจในพื้นที่ที่ได้รับผลกระทบจากโควิด-19 อย่างรุนแรง และประสงค์จะหยุดดำเนินกิจการชั่วคราว โดยภาครัฐได้ปรับปรุงเงื่อนไขต่างๆ เพื่อให้ผู้ประกอบการที่มีศักยภาพสามารถเข้าถึงเงินสินเชื่อได้มากขึ้น
มาตรการที่ 2 มาตรการสนับสนุนการรับโอนทรัพย์ชำระหนี้ และให้สิทธิลูกหนี้ซื้อคืน (โครงการพักทรัพย์ พักหนี้ ) ซึ่งเป็นโครงการภาคสมัครใจ เพื่อช่วยเหลือผู้ประกอบการธุรกิจโรงแรมและธุรกิจในพื้นที่ที่ได้รับผลกระทบจากโควิด-19 อย่างรุนแรงเท่านั้น ซึ่งต้องเป็นกิจการที่มีศักยภาพ แต่ยังไม่สามารถฟื้นตัวได้ในระยะเวลาอันสั้น โดยให้ผู้ประกอบการสามารถหยุดการดำเนินกิจการได้ชั่วคราว ด้วยการโอนทรัพย์เป็นหลักประกันไว้กับธนาคาร เพื่อรับสิทธิในการขยายเวลาชำระหนี้ระยะยาว รอเศรษฐกิจฟื้นตัวโดยไม่สูญเสียกิจการไป ซึ่งจะมีสินเชื่อพิเศษสนับสนุนจากภาครัฐสำหรับดูแลทรัพย์ที่อยู่ในโครงการฯ มาตรการนี้อยู่ภายใต้หลักการบริหารจัดการสินทรัพย์ด้อยคุณภาพอย่างเป็นระบบ เพื่อช่วยเหลือลูกหนี้ได้ตรงตามสถานะธุรกิจ ควบคู่ไปกับการรักษาเสถียรภาพสถาบันการเงิน
“สมาคมฯ และธนาคารสมาชิก มีความตั้งใจและความพร้อมในการดำเนินมาตรการช่วยเหลือผู้ประกอบธุรกิจ เพื่อช่วยประคับประคองภาคธุรกิจไทยให้สามารถอยู่รอดในช่วงที่เศรษฐกิจรอการฟื้นตัว และกลับมาดำเนินธุรกิจเพื่อขับเคลื่อนเศรษฐกิจไทยได้อย่างมั่นคงและยั่งยืนต่อไปในอนาคต”
วันอังคารที่ 23 มีนาคม 2564
องค์การขนส่งมวลชนกรุงเทพเปิดรับผู้มีสิทธิ์โครงการ "ม33เรารักกัน" ซื้อบัตรโดยสารล่วงหน้าอิเล็กทรอนิกส์ทุกประเภทผ่านแอปพลิเคชันเป๋าตัง
องค์การขนส่งมวลชนกรุงเทพ (ขสมก.) กระทรวงคมนาคม เตรียมความพร้อมในการจำหน่ายบัตรโดยสารล่วงหน้าอิเล็กทรอนิกส์ บุคคลทั่วไป และบัตรโดยสารนักเรียน นิสิต นักศึกษาอิเล็กทรอนิกส์ ให้กับประชาชนผู้ได้รับสิทธิ์ในโครงการ “ม 33 เรารักกัน”
องค์การขนส่งมวลชนกรุงเทพ (ขสมก.) กระทรวงคมนาคม เตรียมความพร้อมในการจำหน่ายบัตรโดยสารล่วงหน้าอิเล็กทรอนิกส์ บุคคลทั่วไป และบัตรโดยสารนักเรียน นิสิต นักศึกษาอิเล็กทรอนิกส์ ให้กับประชาชนผู้ได้รับสิทธิ์ในโครงการ “ม33เรารักกัน” สามารถซื้อบัตรโดยสารดังกล่าว ผ่านแอปพลิเคชัน “เป๋าตัง” ณ จุดจำหน่ายบัตรโดยสาร กว่า 30 แห่ง ตั้งแต่บัดนี้ถึงวันที่ 31 พฤษภาคม 2564
นายสุระชัย เอี่ยมวชิรสกุล ผู้อำนวยการองค์การขนส่งมวลชนกรุงเทพ เปิดเผยว่า ตามที่รัฐบาลได้ดำเนินโครงการ “ม33เรารักกัน” เพื่อช่วยเหลือประชาชนที่ได้รับผลกระทบจากสถานการณ์การแพร่ระบาดของโรคติดเชื้อไวรัส COVID-19 ในกลุ่ม “ผู้ประกันตน มาตรา 33” โดยมอบเงินเยียวยา คนละ 4,000 บาท ตลอดโครงการ ผ่านแอปพลิเคชัน “เป๋าตัง” ให้กับประชาชนผู้มีสิทธิ์ในโครงการตามคุณสมบัติที่กำหนด นำไปใช้ชำระค่าสินค้า อาหาร เครื่องดื่ม และบริการต่าง ๆ ณ ร้านค้าที่ลงทะเบียนคนละครึ่ง ร้านค้าที่ลงทะเบียน “เราชนะ” และระบบขนส่งสาธารณะต่าง ๆ (ยกเว้นทางอากาศ) ในส่วนของ ขสมก. ได้มีการเตรียมความพร้อมสนับสนุนโครงการดังกล่าว โดยให้ประชาชนผู้มีสิทธิ์ในโครงการสามารถซื้อบัตรโดยสารล่วงหน้าอิเล็กทรอนิกส์ บุคคลทั่วไป และบัตรโดยสารนักเรียน นิสิต นักศึกษาอิเล็กทรอนิกส์ ผ่านแอปพลิเคชัน “เป๋าตัง” ณ จุดจำหน่ายบัตรโดยสาร กว่า 30 แห่ง เพื่อนำบัตรโดยสารดังกล่าว มาใช้ชำระค่าบริการบนรถโดยสารประจำทางของ ขสมก. ตั้งแต่บัดนี้ถึงวันที่ 31 พฤษภาคม 2564
นอกจากนี้ ขสมก. ได้เปิดให้ประชาชนผู้ได้รับสิทธิ์โครงการ “เราชนะ” ทั้งผู้ที่ได้รับเงินผ่านบัตรสวัสดิการแห่งรัฐ ผ่านแอปพลิเคชัน “เป๋าตัง” และผู้ที่ได้รับเงินผ่านบัตรประจำตัวประชาชน(กรณีไม่มีสมาร์ตโฟน) สามารถนำเงินช่วยเหลือไปซื้อบัตรโดยสารล่วงหน้าอิเล็กทรอนิกส์ บุคคลทั่วไป และบัตรโดยสารนักเรียน นิสิต นักศึกษาอิเล็กทรอนิกส์ ได้เช่นเดียวกับโครงการ “ม33เรารักกัน” พร้อมทั้งยกเลิกค่าธรรมเนียมบัตร ถึงวันที่ 31 พฤษภาคม 2564 เพื่อส่งเสริมให้ประชาชนเปลี่ยนมาชำระค่าโดยสารผ่านบัตรโดยสารอิเล็กทรอนิกส์ เพื่อลดการสัมผัสเงินสด ลดความเสี่ยงการแพร่ระบาดของโรคติดเชื้อไวรัส COVID-19
ทั้งนี้ สามารถสอบถามรายละเอียดเพิ่มเติมเกี่ยวกับการใช้บริการเส้นทางรถเมล์ หรือแนะนำบริการได้ที่ www.bmta.co.th facebook BMTA องค์การขนส่งมวลชนกรุงเทพ หรือ Call Center 1348 ทุกวัน ตั้งแต่เวลา 05.00 - 22.00 น.
วันพฤหัสบดีที่ 11 มีนาคม 2564
ปลัดวธ.ให้สัมภาษณ์ในรายการ "กะเทาะเปลือก คอร์รัปชัน" ทางสถานีวิทยุโทรทัศน์แห่งประเทศไทย NBT
ปลัดวธ.ให้สัมภาษณ์ในรายการ "กะเทาะเปลือก คอร์รัปชัน" ทางสถานีวิทยุโทรทัศน์แห่งประเทศไทย NBT
วันที่ ๑๑ มีนาคม ๒๕๖๔ เวลา ๑๑.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม ให้สัมภาษณ์ในรายการ "กะเทาะเปลือก คอร์รัปชัน" ทางสถานีวิทยุโทรทัศน์แห่งประเทศไทย NBT โดยมีเจ้าหน้าที่ที่เกี่ยวข้องเข้าร่วม ณ สถานีวิทยุโทรทัศน์แห่งประเทศไทย NBT ถนนวิภาวดี กรุงเทพฯ
โดยรายการ "กะเทาะเปลือก คอร์รัปชัน" จะออกอากาศ ในวันที่ ๒ พฤษภาคม ๒๕๖๔ เวลา ๒๒.๐๕ - ๒๒.๓๐ น. ทางสถานีวิทยุโทรทัศน์แห่งประเทศไทย (ช่อง NBT 2HD)
วันพุธที่ 24 มีนาคม 2564
วธ.จับมือ อสมท. ต่อยอด “ผ้าไทยสวมใส่ได้จริง”  สืบสานงานศิลปวัฒนธรรมของชาติตามพระราชปณิธานของสมเด็จพระบรมราชชนนีพันปีหลวง ชวนคนรุ่นใหม่ใส่ผ้าไทย – เผยแพร่สู่นานาชาติ
วธ.จับมือ อสมท. ต่อยอด “ผ้าไทยสวมใส่ได้จริง”  สืบสานงานศิลปวัฒนธรรมของชาติตามพระราชปณิธานของสมเด็จพระบรมราชชนนีพันปีหลวง ชวนคนรุ่นใหม่ใส่ผ้าไทย – เผยแพร่สู่นานาชาติ
วันที่ 24 มีนาคม 2564 ที่ช่อง 9 MCOT HD กรุงเทพฯ นายอิทธิพล คุณปลื้ม รัฐมนตรีว่าการกระทรวงวัฒนธรรม(รมว.วธ.) เป็นประธานแถลงข่าวกิจกรรมรณรงค์เสริมสร้างอัตลักษณ์ความเป็นไทย โครงการผ้าไทยสวมใส่ได้จริง “พลิ้ว” โดยมีดร.ยุพา ทวีวัฒนะกิจบวร ปลัดกระทรวงวัฒนธรรม ผู้บริหารกระทรวงวัฒนธรรม ผู้บริหารบริษัท อสมท จำกัด (มหาชน)และสื่อมวลชนเข้าร่วม
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า กระทรวงวัฒนธรรม (วธ.) ร่วมกับ บมจ. อสมท จำกัด (มหาชน) จัดโครงการผ้าไทยสวมใส่ได้จริง“พลิ้ว”เพื่อสืบสานงานศิลปวัฒนธรรมของชาติตามพระราชปณิธานของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวงในการส่งเสริมการใช้ผ้าไทย ผ้าพื้นถิ่นและการรณรงค์ส่งเสริมอัตลักษณ์ความเป็นไทย พระองค์ทรงปฏิบัติพระราชกรณียกิจในการสืบสานงานศิลปวัฒนธรรมของชาติ อนุรักษ์ฟื้นฟูผ้าทอชนิดต่างๆ ทั้งผ้าฝ้ายและผ้าไหม โดยเฉพาะผ้าไหมไทยที่สวยงามเป็นเอกลักษณ์ไม่เหมือนชาติใดในโลกดังที่ได้ทรงฉลองพระองค์ด้วยผ้าไหมไทยในการเสด็จพระราชดำเนินทั้งในและต่างประเทศมาโดยตลอด ทำให้ผ้าไหมไทยเป็นที่รู้จักและนิยมอย่างแพร่หลาย ตลอดจนทรงส่งเสริมการผลิตการแปรรูป และจำหน่ายผ้าไทย ทำให้ประชาชนมีรายได้ มีความเป็นอยู่ที่ดีขึ้น สร้างเศรษฐกิจของชาติทั้งระดับเศรษฐกิจฐานรากและระดับนานาชาติ
นอกจากนี้ โครงการนี้ยังเป็นการดำเนินงานตามนโยบายของรัฐบาลในการส่งเสริมการใช้และสวมใส่ผ้าไทยและนโยบายวธ.ในการเทิดทูนสถาบันชาติ ศาสนาและพระมหากษัตริย์ รวมทั้งการส่งเสริมการต่อยอดทุนวัฒนธรรมด้วยคุณค่า เพิ่มมูลค่าทางเศรษฐกิจ สร้างรายได้ให้ประชาชน ชุมชนและประเทศ รวมทั้งสอดคล้องกับการดำเนินการพัฒนาอุตสาหกรรมสร้างสรรค์ที่มีศักยภาพ 5 ด้าน หรือ 5F ประกอบด้วย 1. อาหาร (Food) 2. ภาพยนตร์และวีดิทัศน์ (Film) 3. ผ้าไทยและการออกแบบแฟชั่น (Fashion) 4. มวยไทย(Fighting) และ 5.การอนุรักษ์ และขับเคลื่อนงานเทศกาลและประเพณีสู่ระดับโลก(Festival)
รัฐมนตรีว่าการกระทรวงวัฒนธรรม กล่าวอีกว่า สำหรับกิจกรรม“พลิ้ว” ประกอบด้วยการจัดแสดงแบบผ้าไทย (แฟชั่นโชว์) โดยผู้ประกาศข่าวและบุคคลที่มีชื่อเสียง การรณรงค์ส่งเสริมการให้องค์ความรู้เกี่ยวกับผ้าไทย เช่น ประวัติความเป็นมา คุณสมบัติ แหล่งผลิตผ้าไทยผ่านสื่อโทรทัศน์ สื่อวิทยุ สื่อสิ่งพิมพ์ สื่อออนไลน์ของสถานีโทรทัศน์ช่อง 9 MCOT HD ระหว่างเดือนมีนาคมถึงกันยายน 2564 ก่อให้เกิดการรับรู้ในวงกว้างและประชาชนได้เห็นตัวอย่างในการประยุกต์ใช้ผ้าไทยสวมใส่ในชีวิตประจำวันได้จริง
นายอิทธิพล กล่าวด้วยว่า โครงการผ้าไทยสวมใส่ได้จริง“พลิ้ว”เป็นการอนุรักษ์ผ้าไทยที่เป็นเอกลักษณ์ประจำชาติของประเทศไทยและรณรงค์ให้คนไทยตระหนักถึงคุณค่าและหันมานิยมสวมใส่ผ้าไทยและเป็นโครงการหนึ่งที่ส่งเสริมการนำทุนทางวัฒนธรรมมาต่อยอด สร้างคุณค่าทางสังคมและมูลค่า ทางเศรษฐกิจ สร้างการรับรู้ ความตระหนักแก่เด็ก เยาวชน และประชาชนที่จะได้ร่วมกันอนุรักษ์ผ้าไทย รวมทั้งสร้างงาน สร้างรายได้สู่ชุมชน ประเทศอย่างยั่งยืนต่อไปและเผยแพร่ผ้าไทยให้เป็นที่รู้จักแพร่หลายในระดับสากล
วันอังคารที่ 2 มีนาคม 2564
กรมการจัดหางาน แสดงเจตนารมณ์ส่งเสริมความร่วมมือขับเคลื่อนการคุ้มครองสิทธิมนุษยชน ตามแผนสิทธิมนุษยชนแห่งชาติ ฉบับที่ 4
อธิบดีกรมการจัดหางาน จรดลงนาม บันทึกข้อตกลงความร่วมมือว่าด้วยการส่งเสริมและคุ้มครองสิทธิมนุษยชน ร่วมกับผู้บริหารหน่วยงาน เพื่อปฏิบัติตามแผนขับเคลื่อนการดำเนินงานด้านสิทธิมนุษยชน กรมการจัดหางาน ประจำปีงบประมาณ 2564
นายสุชาติ พรชัยวิเศษกุล อธิบดีกรมการจัดหางาน เปิดเผยว่า กรมการจัดหางานมุ่งมั่น ส่งเสริมประชาชนทุกช่วงวัยให้มีโอกาสเข้าถึงสิทธิอันพึงได้รับในการพัฒนาความสามารถในการทำงาน มีงานทำเหมาะสมกับศักยภาพ พร้อมให้ความคุ้มครองคนหางาน ให้ได้รับการปฏิบัติด้วยความเป็นธรรมตามมาตรฐานสากลอย่างเท่าเทียมกัน เพื่อขานรับนโยบายรัฐมนตรีว่าการกระทรวงแรงงาน นายสุชาติ ชมกลิ่น ที่ให้ความสำคัญในเรื่องสิทธิมนุษยชน ตามแผนสิทธิมนุษยชนแห่งชาติ ฉบับที่ 4 (พ.ศ. 2562-2565) ที่มีวัตถุประสงค์เพื่อแก้ไขปัญหาการละเมิดสิทธิมนุษยชนในภาพรวมของประเทศให้มีประสิทธิภาพ รวมทั้งส่งเสริมและคุ้มครองสิทธิมนุษยชนของประเทศไทยให้ก้าวหน้าทัดเทียมระดับสากล ภายใต้วิสัยทัศน์ ‘สังคมรู้หน้าที่ เคารพสิทธิมนุษยชน และได้รับความคุ้มครองอย่างเป็นธรรม’
“กรมการจัดหางาน จัดทำบันทึกข้อตกลงความร่วมมือฯ ในการให้บริการด้านการส่งเสริมการมีงานทำและการให้ความคุ้มครองคนหางาน โดยมีสาระสำคัญ 5 ประการ ดังนี้
1. ส่งเสริมและสนับสนุน พัฒนาองค์ความรู้ด้านสิทธิมนุษยชน ให้แก่บุคลากรกรมการจัดหางาน
2. ส่งเสริมและสนับสนุนให้เกิดความร่วมมือในการเคารพ และการปฏิบัติตามหลักสิทธิมนุษยชน รวมทั้งเฝ้าระวังและแก้ไขปัญหาการละเมิดสิทธิมนุษยชน
3.พัฒนาเครือข่ายความร่วมมือด้านสิทธิมนุษยชนกับหน่วยงานภาครัฐ ภาคเอกชน ภาคประชาสังคม ให้มีส่วนร่วมในการส่งเสริมและคุ้มครองสิทธิมนุษยชน
4.ให้คำแนะนำช่วยเหลือประชาชนที่ไม่ได้รับการปกป้องคุ้มครองสิทธิ หรือไม่ได้รับการปฏิบัติอย่างเท่าเทียมกันตามหลักสิทธิมนุษยชน การให้บริการด้านการส่งเสริมการมีงานทำ การคุ้มครองสิทธิของคนหางาน และการบริหารจัดการแรงงานต่างด้าว
5. ปฏิบัติงานราชการอย่างถูกต้องชอบธรรม ไม่ใช้ตำแหน่งหน้าที่หาประโยชน์หรือละเมิดสิทธิมนุษยชนของประชาชน “ อธิบดีกรมการจัดหางาน กล่าว
วันพฤหัสบดีที่ 25 มีนาคม 2564
คณะกรรมการอ้อยและน้ำตาลทราย
กระทรวงเกษตรฯ ร่วมประชุมคณะกรรมการอ้อยและน้ำตาลทราย ครั้งที่ 3/2564
นายอำพันธุ์ เวฬุตันติ รองปลัดกระทรวงเกษตรและสหกรณ์ เข้าร่วมการประชุมคณะกรรมการอ้อยและน้ำตาลทราย ครั้งที่ 3/2564 ในฐานะกรรมการ (ผู้แทนกระทรวงเกษตรและสหกรณ์) โดยมีนายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธาน ณ ห้องประชุมสำนักงานคณะกรรมการอ้อยและน้ำตาลทราย
ทั้งนี้ ที่ประชุมได้หารือและพิจารณาในประเด็นต่าง ๆ ที่สำคัญ ดังนี้
1. เห็นชอบการกำหนดปริมาณน้ำตาลทรายให้โรงงานผลิตในฤดูการผลิตปี 2563/2564 (บัญชีจัดสรรปริมาณน้ำตาลทรายครั้งที่ 2)
2. เห็นชอบการจัดซื้อเครื่องวิเคราะห์คุณภาพอ้อยฯ สำหรับโรงงานน้ำตาลรวมเกษตรกรอุตสาหกรรม (ขอนแก่น) และโรงงานน้ำตาลรวมเกษตรกรอุตสาหกรรม (ชัยภูมิ) ในฤดูการผลิตปี 2564/2565
3. เห็นชอบการกำหนดแนวทางการจ่ายเงินชดเชยกรณีราคาอ้อยขั้นสุดท้ายและผลตอบแทนการผลิตและการจำหน่ายน้ำตาลทรายขั้นสุดท้ายต่ำกว่าราคาขั้นต้น ฤดูการผลิตปี 2560/2561 และฤดูการผลิตปี 2561/2562 โดยใช้เงินรายได้ 20 บาท/ตันอ้อย ทยอยชำระหนี้เป็นปี ๆ ไปจนกว่าจะเสร็จสิ้น
วันศุกร์ที่ 19 มีนาคม 2564
ขยายเวลา “ทุนเรียนดี” เดินหน้าผลิตอาจารย์ มนุษยศาสตร์-สังคมศาสตร์
...
กำลังคนด้านมนุษยศาสตร์และสังคมศาสตร์ มีความสำคัญต่อการขับเคลื่อนการพัฒนาประเทศให้เติบโตอย่างสมดุลทุกมิติ ที่ประชุม ครม. จึงมีมติเห็นชอบ ขยายเวลาทุนเรียนดีมนุษยศาสตร์และสังคมศาสตร์แห่งประเทศไทย จากเดิมสิ้นสุดปี 2564 เป็น สิ้นสุดปี 2570 โดยมีเป้าหมายเพื่อผลิตอาจารย์ในสาขามนุษยศาสตร์และสังคมศาสตร์ที่มีคุณภาพสูง กระจายสู่มหาวิทยาลัยเป็นแม่พิมพ์ในการผลิตบัณฑิตรุ่นต่อๆไป
.
ผลผลิตของโครงการทุนเรียนดีนี้ จะสร้างบัณฑิตระดับปริญญาโทและเอก รวม 637 ทุน แบ่งเป็น ทุนในประเทศ 175 ทุน ต่างประเทศ 462 ทุน ทุนให้ไปศึกษา อบรม หรือวิจัยในต่างประเทศ 93 ทุน และทุนสำหรับการทำวิจัยเชิงลึกในต่างประเทศ (Post-doctoral) อีก 230 ทุน
.
ปัจจุบัน มีนักเรียนทุนที่สำเร็จการศึกษาแล้ว 273 คน อยู่ระหว่างการศึกษา 210 คน
.
สำหรับ ผู้รับทุนเรียนดีมนุษยศาสตร์และสังคมศาสตร์แห่งประเทศไทย จะต้องใช้ทุนด้วยการเข้าทำงานเป็นอาจารย์สอนในมหาวิทยาลัยต่างๆ ของรัฐ ซึ่งคาดว่าระหว่างปี 2561 – 2570 จะมีผู้เกษียณอายุราชการในสาขานี้ 4,659 คน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 8 มีนาคม 2564
นายวิทยา ยาม่วง อธิบดีกรมเจ้าท่า ตรวจติดตามโครงการต่อเรือไฟฟ้าต้นแบบตลาดน้ำดำเนินสะดวก จังหวัดราชบุรี พร้อมตรวจมาตรฐานความปลอดภัยของแพ จังหวัดกาญจนบุรี
อธิบดีกรมเจ้าท่าลงพื้นที่ตรวจติดตามโครงการต่อเรือไฟฟ้าต้นแบบตลาดน้ำดำเนินสะดวก จังหวัดราชบุรี ทดลองนั่งเรือไฟฟ้าต้นแบบ ยกระดับการท่องเที่ยวสีเขียว (Green Tourism)
ซึ่งเป็นการท่องเที่ยวสีเขียววิถีใหม่ ปลอดภัยไร้มลพิษอย่างยั่งยืน นำร่องเปิดให้บริการในตลาดน้ำดำเนินสะดวกเป็นแห่งแรก พร้อมทั้งตรวจมาตรฐานความปลอดภัยของแพในจังหวัดกาญจนบุรี
นายวิทยา ยาม่วง อธิบดีกรมเจ้าท่า กระทรวงคมนาคม ลงพื้นที่จังหวัดราชบุรีตรวจติดตามโครงการต่อเรือไฟฟ้าต้นแบบ เรือโดยสารหางยาวที่ขับเคลื่อนด้วยพลังงานไฟฟ้า พร้อมทดลองนั่งก่อนใช้งานจริง โดยมี นายภูเมศ สุขม่วง ผู้อำนวยการสำนักงานเจ้าท่าภูมิภาคที่ 3 พร้อมด้วยเจ้าหน้าที่ ร่วมให้การต้อนรับ เมื่อวันที่ 4 มีนาคม 2564 ณ ตลาดน้ำดำเนินสะดวก จังหวัดราชบุรี
นายวิทยา ยาม่วง กล่าวว่า ได้รับทราบปัญหาของชุมชนในพื้นที่มีเรือหางยาวติดเครื่องยนต์ ขับด้วยความเร็ว มีเสียงดัง และมีควันดำ ส่งผลให้เกิดมลพิษทางเสียง อากาศ และมลพิษต่อสิ่งแวดล้อมจากท่อไอเสียของเครื่องยนต์ ในการนี้ได้สั่งการให้สำนักงานเจ้าท่าภูมิภาคที่ 3 สำนักมาตรฐานเรือ และสำนักงานเจ้าท่าภูมิภาคสาขานครปฐม ร่วมกับภาคเอกชนที่มีศักยภาพด้านการต่อเรือขับเคลื่อนด้วยพลังงานไฟฟ้า ได้แก่ บริษัท สกุลฎ์ซี อินโนเวชั่น จำกัด และชุมชนในท้องถิ่น ร่วมกันต่อเรือโดยสารหางยาวที่ขับเคลื่อนด้วยพลังงานไฟฟ้า เพื่อใช้งานในคลองดำเนินสะดวกและเป็นเรือต้นแบบที่ลดมลพิษและเป็นมิตรต่อสิ่งแวดล้อม ส่งเสริมการท่องเที่ยวอย่างยั่งยืน ให้คนในชุมชนใช้เป็นทางเลือกในการต่อเรือใหม่หรือเปลี่ยนจากเครื่องยนต์มาใช้มอเตอร์ที่ขับเคลื่อนด้วยพลังงานไฟฟ้าแทน พร้อมทั้งได้จัดทำร่างข้อบังคับกรมเจ้าท่า (จท.) ว่าด้วยการตรวจเรือโดยสารที่ขับเคลื่อนด้วยพลังงานไฟฟ้าให้เหมาะสมกับเรือหางยาวที่จะขับเคลื่อนด้วยไฟฟ้า ซึ่งขณะนี้อยู่ในขั้นตอนเสนอให้กระทรวงคมนาคมพิจารณา โดยนำร่องการพัฒนาเรือหางยาวท่องเที่ยวให้เป็นเรือไฟฟ้าต้นแบบที่ใช้งานได้จริง และลดมลพิษกับสิ่งแวดล้อม สำหรับโครงการดังกล่าว มีเรือทั้งหมด 3 ลำ เป็นเรือไม้ 2 ลำ และเรือจากภาคเอกชน ซึ่งประกอบขึ้นด้วยอลูมิเนียม 1 ลำ ใช้เวลา 4 ชั่วโมงต่อการชาร์จ 1 ครั้ง วิ่งได้ประมาณ 10 กิโลเมตร ความเร็วสูงสุดประมาณ 20 กิโลเมตรต่อชั่วโมง และสามารถชาร์จไฟที่บ้านได้ ทั้งนี้ ได้แนะนำให้ผู้ประกอบการและชุมชนเปลี่ยนมาใช้พลังงานไฟฟ้าในการขับเคลื่อนเรือให้เกิดขึ้น จำนวน 8 - 10 ลำ เพื่อรองรับนักท่องเที่ยวทั้งในประเทศและต่างประเทศ คาดว่าภายหลังสถานการณ์การแพร่ระบาดของโรคติดเชื้อไวรัส COVID-19 จะมีนักท่องเที่ยวเดินทางมาในพื้นที่เป็นจำนวนมาก ซึ่งเป็นการท่องเที่ยวสีเขียววิถีใหม่ปลอดภัยไร้มลพิษอย่างยั่งยืน
จากนั้น อธิบดีกรมเจ้าท่าและคณะได้เดินทางไปตรวจแพบริเวณเขื่อนศรีนครินทร์ จังหวัดกาญจนบุรี โดยมี นายประทิน ออมสิน ผู้อำนวยการสำนักงานเจ้าท่าภูมิภาคสาขากาญจนบุรี และเจ้าหน้าที่ให้การต้อนรับ ในการนี้ได้กำชับให้เจ้าหน้าที่ตรวจแพทุกลำก่อนถึงฤดูกาลท่องเที่ยวให้ได้มาตรฐานที่ถูกต้องตามกฎข้อบังคับของ จท. และมีสภาพพร้อมต่อการใช้งาน หากพบแพที่ไม่ได้มาตรฐานให้รีบแก้ไขและสั่งห้ามใช้แพเด็ดขาด รวมทั้งติดตั้งกล้องวงจรปิดบริเวณแพ เพื่อรักษาความปลอดภัยในชีวิตและทรัพย์สินของนักท่องเที่ยว ทั้งนี้ ในพื้นที่จังหวัดกาญจนบุรีมีแพจอดทั้งหมดประมาณ 1,200 หลัง ออกใบอนุญาตแล้ว 651 หลัง และแพลากจูง 917 หลัง ยื่นเอกสารแล้ว 109 หลัง
วันพุธที่ 24 มีนาคม 2564
นายกฯ กล่าวถ้อยแถลง OECD ย้ำรัฐบาลไทยยึดหลักธรรมาภิบาล ต่อต้านการทุจริต ถูกต้อง โปร่งใส ตรวจสอบได้
นายกฯ กล่าวถ้อยแถลง OECD ย้ำรัฐบาลไทยยึดหลักธรรมาภิบาล ต่อต้านการทุจริต ถูกต้อง โปร่งใส ตรวจสอบได้
วันนี้ (23 มีนาคม 2564) เวลา 17.30 น. (เวลาท้องถิ่นประเทศไทย ซึ่งตรงกับเวลา 11.30 น. ของกรุงปารีส) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถ้อยแถลงผ่านระบบวีดิทัศน์ ในพิธีเปิดงานสัมมนา 2021 OECD Global Anti-Corruption & Integrity Forum ณ กรุงปารีส สาธารณรัฐฝรั่งเศส
เวทีนี้จัดขึ้นโดย องค์การเพื่อความร่วมมือและการพัฒนาทางเศรษฐกิจ (Organisation for Economic Co-operation and Development : OECD) ซึ่งเป็นเวทีในการแลกเปลี่ยนแบ่งปันข้อมูลแนวความคิดและการปฏิบัติ สำหรับปีนี้ OECD ให้ความสำคัญกับบทบาทของความซื่อตรงและต่อต้านการทุจริตในการฟื้นตัวอย่างยืดหยุ่นจากการแพร่ระบาดของโควิด-19 ซึ่งการมีส่วนร่วมของไทยในเวทีนี้จะเป็นโอกาสในการนำเสนอบทบาทของรัฐบาลไทยในการต่อต้านการทุจริตคอร์รัปชั่น เสริมสร้างธรรมาภิบาล โดยเฉพาะอย่างยิ่งในช่วงเวลาของความท้าทายนี้ โดย นายอนุชา บูรพชัยศรี โฆษกประจำสำนักนายกรัฐมนตรี สรุปสาระสำคัญถ้อยแถลงของนายกรัฐมนตรี ดังนี้
นายกรัฐมนตรียินดีที่ได้มีส่วนร่วมในงานสัมมนาฯ ประเทศไทยตระหนักถึงความสำคัญของปัญหาทุจริตคอร์รัปชันและการเสริมสร้างความซื่อตรง โดยประเทศไทยเป็นประเทศแรกในเอเชียแปซิฟิกที่ได้ประเมินตนเองตามกรอบของ OECD ครบทุกมิติ นำข้อเสนอแนะของ OECD มาเป็นมาตรการในแผนการปฏิรูปประเทศด้านการป้องกันและปราบปรามการทุจริตและประพฤติมิชอบ และนำมาปรับปรุงการประเมินคุณธรรมและความโปร่งใสในการดำเนินงานของหน่วยงานภาครัฐ โดยยึดหลักธรรมาภิบาล (Good Governance) ในการบริหารราชการ ซึ่งมุ่งเน้นการปฏิบัติหน้าที่บนความถูกต้อง โปร่งใส ตรวจสอบได้ ส่งเสริมการเป็นรัฐบาลเปิด (Open Government) ผ่านช่องทางและความเชื่อมโยงทางเทคโนโลยีต่างๆ และให้ประชาชนเข้ามามีส่วนร่วมในกระบวนการทำงานของรัฐ ผ่านการแจ้งเบาะแสหรือให้ข้อมูลเพื่อต่อต้านการทุจริต
ในโอกาสนี้ นายกรัฐมนตรีได้ขอบคุณ OECD สำหรับความร่วมมือกับหน่วยงานต่างๆ ของประเทศไทย ภายใต้โครงการ OECD-Thailand Country Programme ซึ่งในเดือนเมษายน 2564 ไทยจะมีการเปิดตัวรายงานการเสริมสร้างความซื่อตรงในการบริหารงานภาครัฐ ระยะที่ 2 หวังว่าไทยจะเป็นต้นแบบให้ประเทศอื่นๆ ได้ นายกรัฐมนตรีเชื่อมั่นว่า การสานพลังร่วมมือจากทุกภาคส่วนจะเป็นพลังสำคัญ ทั้งนี้ ช่วงวิกฤตโควิด-19 ที่ผ่านมา ประเทศไทยแก้ไขปัญหาได้อย่างมีประสิทธิภาพเพราะได้รับความร่วมมือจากทุกภาคส่วน บูรณาการข้อมูลเพื่อการตัดสินใจอย่างรอบด้าน จึงทำให้ตอบสนองต่อวิกฤตได้อย่างรวดเร็ว ช่วยเหลือประชาชนได้ทั่วถึงทุกกลุ่มอย่างเป็นธรรม และส่งผลให้ประเทศไทยได้รับการยกย่องจากนานาประเทศ
วันพฤหัสบดีที่ 11 มีนาคม 2564
กรมทางหลวง ขยาย 4 ช่องจราจร ทล. 12 สาย บ.นาไคร้- อ.คำชะอี จ.มุกดาหาร แล้วเสร็จ เชื่อมโยงคมนาคมขนส่งโลจิสติกส์ระหว่างไทย-เมียนมาร์-สปป.ลาว-เวียดนาม
กรมทางหลวง ขยาย 4 ช่องจราจร ทล. 12 สาย บ.นาไคร้- อ.คำชะอี จ.มุกดาหาร แล้วเสร็จ เชื่อมโยงคมนาคมขนส่งโลจิสติกส์ระหว่างไทย-เมียนมาร์-สปป.ลาว-เวียดนาม
โครงการก่อสร้างทางหลวงหมายเลข 12 สาย บ.นาไคร้-อ.คำชะอี ตอน หนองสูง - อ.คำชะอี เป็นส่วนหนึ่งของการพัฒนาโครงข่ายทางหลวงเชื่อมโยงเส้นทางคมนาคมขนส่งตามแนวตะวันออก - ตะวันตกกับประเทศเพื่อนบ้านระหว่าง สหภาพเมียนมาร์ - ไทย - สาธารณรัฐประชาธิปไตยประชาชนลาว - ประเทศเวียดนาม (East West Corridor) ทางหลวงสายนี้อยู่ในเขตพื้นที่ จ.มุกดาหาร ระหว่าง กม. 721+000 - กม.740+708 ระยะทางยาว 19.708 กิโลเมตร เดิมมีขนาด 2 ช่องจราจร (ไป - กลับ) แต่เนื่องจากปัจจุบันมีการจราจรเพิ่มมากขึ้นอย่างต่อเนื่อง ทำให้ประชาชนไม่ได้รับความสะดวกในการเดินทาง
กรมทางหลวงจึงดำเนินการก่อสร้างขยายเป็นทางชั้นพิเศษ 4 ช่องจราจร กว้างช่องละ 3.5 เมตร ไหล่ทางด้านนอกกว้าง 2.5 เมตร ไหล่ทางด้านในกว้าง 1.5 เมตร คันทางกว้างรวม 11 เมตร แบ่งทิศทางการจราจรด้วยเกาะกลางแบบร่อง กว้าง 9.1 เมตร ผิวทางแอสฟัลต์คอนกรีต ก่อสร้างสะพานลอย 1 แห่ง พร้อมงานติดตั้งไฟฟ้าแสงสว่าง งบประมาณ 1,196,376,000 บาทเมื่อโครงการก่อสร้างแล้วเสร็จสามารถเชื่อมต่อเส้นทางคมนาคมและย่นระยะทางจากจังหวัดมุกดาหารไปยัง จังหวัดกาฬสินธุ์ และจังหวัดขอนแก่น ได้ใกล้ขึ้นอีกกว่า 25 กิโลเมตร ส่งเสริมการพัฒนาด้านเศรษฐกิจ ระบบคมนาคมขนส่งโลจิสติกส์และการท่องเที่ยวของภาคอีสาน
วันอาทิตย์ที่ 7 มีนาคม 2564
รมช.สาธิต วางศิลาฤกษ์ อาคารอุบัติเหตุผู้ป่วยนอกและผู้ป่วยหนัก รพ.แกลง จ.ระยอง
รัฐมนตรีช่วยว่าการกระทรวงสาธารณสุข วางศิลาฤกษ์อาคารอุบัติเหตุผู้ป่วยนอกและผู้ป่วยหนัก 6 ชั้น โรงพยาบาลแกลง จังหวัดระยอง รองรับการขยายตัวตามโครงการระเบียงเศรษฐกิจภาคตะวันออก (EEC)
รัฐมนตรีช่วยว่าการกระทรวงสาธารณสุข วางศิลาฤกษ์อาคารอุบัติเหตุผู้ป่วยนอกและผู้ป่วยหนัก6 ชั้น โรงพยาบาลแกลง จังหวัดระยอง รองรับการขยายตัวตามโครงการระเบียงเศรษฐกิจภาคตะวันออก (EEC)
วันนี้ (7 มีนาคม 2564) ที่โรงพยาบาลแกลง จังหวัดระยอง ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข เป็นประธานพิธีวางศิลาฤกษ์อาคารอุบัติเหตุผู้ป่วยนอกและผู้ป่วยหนัก 6 ชั้น โดยมีนายยุทธพล องอาจอิทธิชัย รองผู้ว่าราชการจังหวัดระยอง นายแพทย์ณรงค์ อภิกุลวณิช ผู้ตรวจราชการกระทรวงสาธารณสุขเขตสุขภาพที่ 6 และคณะผู้บริหาร เข้าร่วมพิธี
ดร.สาธิต กล่าวว่า โรงพยาบาลแกลงได้เพิ่มขีดความสามารถด้านการรักษาพยาบาล และด้านอุบัติเหตุฉุกเฉินให้ได้มาตรฐาน ปลอดภัย รองรับผู้ป่วยตั้งแต่จุดเกิดเหตุจนถึงโรงพยาบาล ตอบสนองต่อจำนวนอุบัติเหตุที่เกิดขึ้นบ่อยครั้งและปริมาณผู้ป่วยที่เพิ่มขึ้น จากการที่ประชากรย้ายเข้าพื้นที่ มีการขยายตัวตามโครงการระเบียงเศรษฐกิจภาคตะวันออก (EEC) รวมทั้งมีเส้นทางคมนาคมที่สำคัญผ่านไปสู่จังหวัดจันทบุรี จังหวัดตราดและประเทศกัมพูชาทั้งยังส่งเสริมการท่องเที่ยว มีนักท่องเที่ยวทั้งชาวไทยและชาวต่างประเทศจะเข้ามามากขึ้นจึงเล็งเห็นถึงความสำคัญในการก่อสร้างอาคารรองรับผู้ป่วยอุบัติเหตุ และผู้ป่วยนอก ให้ได้รับการบริการที่สะดวก เพื่อทดแทนอาคารผู้ป่วยนอกและอุบัติเหตุที่มีสภาพแออัดที่ใช้งานอยู่ในปัจจุบัน
สำหรับอาคารอุบัติเหตุ ผู้ป่วยนอกและผู้ป่วยหนัก มีทั้งหมด6 ชั้น ภายในอาคารประกอบด้วย ชั้น 1 ศูนย์อุบัติเหตุและฉุกเฉิน ห้องตรวจโรคผู้ป่วยนอก ห้องผู้ป่วยหนัก ห้องบัตรเวชระเบียน ห้องจ่ายยา ชั้น 2 ห้องตรวจโรคเฉพาะทาง ตรวจหู ตา คอ จมูก นรีเวช กุมารเวช อายุรกรรม ชั้น 3 ห้องทันตกรรม คลินิกการแพทย์แผนไทย ชั้น 4 สำนักงานพัฒนาระบบบริการ ศูนย์คอมพิวเตอร์ ชั้น 5 สำนักงานด้านอำนวยการ งานบริหารทั่วไป ชั้น 6 ห้องประชุมใหญ่ และห้องประชุมการประชุมทางไกล ได้รับงบประมาณสนับสนุนจำนวน 137,500,000 บาท ระยะเวลาก่อสร้าง 2 ปี จะแล้วเสร็จในปี 2566
ทั้งนี้ โรงพยาบาลแกลงเป็นโรงพยาบาลทั่วไปขนาดเล็ก200 เตียง ในปี 2563 มีผู้รับบริการเป็นผู้ป่วยนอกเฉลี่ยวันละ 708 ราย ผู้ป่วยในเฉลี่ยวันละ 135 ราย เฉพาะแผนกฉุกเฉิน-อุบัติเหตุ เฉลี่ยวันละ 104 ราย เข้ารับบริการทั้งปี 29,873 ราย โรคที่พบส่วนใหญ่ โรคความดันโลหิตสูง โรคเบาหวาน โรคไตเรื้อรัง และโรคหลอดเลือดสมอง
******************************7 มีนาคม 2564
*************************************
วันพุธที่ 10 มีนาคม 2564
พม. จัดโครงการ “พม. ร่วมใจบริจาคโลหิต 1 คนให้ หลายคนรับ” เนื่องในวันข้าราชการพลเรือน ปี พ.ศ. 2564
พม. จัดโครงการ “พม. ร่วมใจบริจาคโลหิต 1 คนให้ หลายคนรับ” เนื่องในวันข้าราชการพลเรือน ปี พ.ศ. 2564
วันนี้ (10 มี.ค. 64) เวลา 09.00 น. นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เป็นประธานเปิดโครงการ “พม. ร่วมใจบริจาคโลหิต 1 คนให้ หลายคนรับ” ภายใต้กิจกรรมจิตอาสา 1 กระทรวง 1 การให้ เพื่อคุณภาพชีวิตที่ดียิ่งขึ้นในยุค New Normal เนื่องในวันข้าราชการพลเรือน ประจำปี พ.ศ. 2564 โดยมีคณะผู้บริหาร และข้าราชการสังกัดหน่วยงานกระทรวง พม. เข้าร่วมงาน ณ ห้องประชุมชั้น 2 อาคารกรมพัฒนาสังคมและสวัสดิการ กระทรวงการพัฒนาสังคมและความมั่นคงของมนุษย์ ถนนกรุงเกษม สะพานขาว กรุงเทพฯ
นางพัชรี กล่าวว่า ด้วยวันที่ 1 เมษายนของทุกปี เป็นวันข้าราชการพลเรือน โดยมีการจัดงานวันข้าราชการพลเรือนขึ้นทุกปี และในปี พ.ศ. 2564 นี้ ได้กำหนดจัดขึ้นภายใต้หัวข้อ “ข้าราชการไทย เข้มแข็งในความดี มีจิตอาสา พัฒนาคุณภาพชีวิตประชาชน” โดยทุกกระทรวงได้ร่วมใจกันจัดกิจกรรมจิตอาสา “1 กระทรวง 1 การให้เพื่อคุณภาพชีวิตที่ดียิ่งขึ้น ในยุค New Normal” ทั้งนี้ เพื่อให้สอดคล้องกับหัวข้อการจัดกิจกรรม และวัตถุประสงค์ของการจัดงานวันข้าราชการพลเรือน กระทรวง พม. จึงได้จัดโครงการ “ พม. ร่วมใจบริจาคโลหิต 1 คนให้ หลายคนรับ” ภายใต้กิจกรรมจิตอาสา 1 กระทรวง 1 การให้เพื่อคุณภาพชีวิตที่ดียิ่งขึ้นในยุค New Normal เนื่องในวันข้าราชการพลเรือน ประจำปี พ.ศ. 2564 โดยมีศูนย์บริการโลหิตแห่งชาติ สภากาชาดไทย จัดทีมหน่วยเคลื่อนที่มารับบริจาคโลหิตจากผู้เข้าร่วมบริจาคโลหิต จำนวน 200 คน
นางพัชรี กล่าวเพิ่มเติมว่า การจัดโครงการครั้งนี้ เพื่อให้ข้าราชการกระทรวง พม. ได้ตระหนักถึงความสำคัญในเกียรติและหน้าที่ของการเป็นข้าราชการที่ดี เพื่อสร้างคุณค่าในการปฏิบัติหน้าที่และมีส่วนร่วมกับประชาชนในการพัฒนาสังคมและประเทศชาติ ทั้งนี้ การบริจาคโลหิต ถือเป็นการเสียสละที่ยิ่งใหญ่ เพื่อต่อชีวิตให้กับผู้อื่นในสังคมต่อไป
วันอังคารที่ 16 มีนาคม 2564
การขยายระยะเวลาการลงทะเบียนเข้าร่วมโครงการเราชนะสำหรับประชาชนกลุ่มผู้ที่ต้องการความช่วยเหลือเป็นพิเศษ (กลุ่มผู้ไม่มีสมาร์ทโฟน)
การขยายระยะเวลาเปิดรับลงทะเบียนเข้าร่วมโครงการเราชนะ กลุ่มผู้ไม่มีสมาร์ทโฟน ระหว่างวันที่ 8 – 26 มีนาคม 2564 ประชาชนที่ลงทะเบียนเข้าร่วมโครงการฯ ในช่วงเวลาดังกล่าว จะทราบผลการคัดกรองคุณสมบัติได้ตั้งแต่วันที่ 5 เมษายน 2564 เป็นต้นไป
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าเกี่ยวกับการขยายระยะเวลาเปิดรับลงทะเบียนเข้าร่วมโครงการเราชนะ (โครงการฯ) สำหรับประชาชนกลุ่มผู้ที่ต้องการความช่วยเหลือเป็นพิเศษ (กลุ่มผู้ไม่มีสมาร์ทโฟน) ระหว่างวันที่ 8 – 26 มีนาคม 2564 ว่า ประชาชนที่ลงทะเบียนเข้าร่วมโครงการฯ ในช่วงเวลาดังกล่าว จะทราบผลการคัดกรองคุณสมบัติได้ตั้งแต่วันที่ 5 เมษายน 2564 เป็นต้นไป โดยผู้ผ่านการคัดกรองคุณสมบัติจะได้รับการโอนวงเงินสิทธิ์ จำนวน 7,000 บาท และสามารถใช้จ่ายวงเงินสิทธิ์ผ่านบัตรประชาชนแบบอเนกประสงค์ (Smart Card) ได้ที่ผู้ประกอบการร้านค้าหรือผู้ให้บริการที่เข้าร่วมโครงการฯ ตั้งแต่วันที่ 9 เมษายน – 31 พฤษภาคม 2564 โดยประชาชนที่ประสงค์จะลงทะเบียนเข้าร่วมโครงการฯ สามารถแจ้งเจ้าหน้าที่ในท้องที่เพื่อดำเนินการประสานการจัดหน่วยรับลงทะเบียนเคลื่อนที่ หรือติดต่อที่สาขาหรือจุดให้บริการเคลื่อนที่ของธนาคารกรุงไทย จำกัด (มหาชน) (ธนาคารกรุงไทยฯ) ธนาคารเพื่อการเกษตรและสหกรณ์การเกษตร และธนาคารออมสิน ทั้งนี้ ประชาชนกลุ่มดังกล่าวต้องพิสูจน์และยืนยันตัวตนโดยการเสียบบัตรประจำตัวประชาชนอเนกประสงค์ (Dip Chip) ผ่านเครื่องรูดบัตรอิเล็กทรอนิกส์ (Electronic Data Capture หรือ EDC) พร้อมกำหนดรหัส (PIN Code) ที่สาขาหรือจุดบริการเคลื่อนที่ของธนาคารกรุงไทยฯ ก่อน จึงจะสามารถใช้จ่ายวงเงินสิทธิ์ผ่านบัตรประจำตัวประชาชนแบบอเนกประสงค์ได้
นอกจากนี้ โฆษกกระทรวงการคลังได้แถลงเพิ่มเติมถึงความคืบหน้าของโครงการฯ ณ วันที่ 16 มีนาคม 2564 ดังนี้ 1) ประชาชนกลุ่มผู้ถือบัตรสวัสดิการแห่งรัฐ จำนวน 13.7 ล้านคน ได้มีการใช้จ่ายตั้งแต่วันที่ 5 กุมภาพันธ์ 2564 เป็นต้นมา จำนวน 50,182 ล้านบาท 2) ประชาชนกลุ่มที่อยู่ในระบบฐานข้อมูลของแอปพลิเคชัน “เป๋าตัง” ในโครงการเราเที่ยวด้วยกันและคนละครึ่ง และกลุ่มประชาชนทั่วไปที่ลงทะเบียนทางเว็บไซต์ www.เราชนะ.com ที่ผ่านการคัดกรองคุณสมบัติเบื้องต้นและยืนยันการใช้สิทธิ์ร่วมโครงการฯ แล้ว จำนวน 16.6 ล้านคน และมีการใช้จ่ายวงเงินสิทธิ์สะสมตั้งแต่วันที่ 18 กุมภาพันธ์ 2564 เป็นต้นมา จำนวน 68,139 ล้านบาทและ 3) ประชาชนกลุ่มผู้ที่ต้องการความช่วยเหลือเป็นพิเศษที่ผ่านการคัดกรองคุณสมบัติแล้ว จำนวน 2.0 ล้านคน มียอดใช้จ่ายวงเงินสิทธิ์สะสมตั้งแต่วันที่ 5 มีนาคม 2564 เป็นต้นมา จำนวน 2,494 ล้านบาท ทำให้มีผู้ได้รับสิทธิ์ในโครงการฯ แล้ว รวมทั้งสิ้นจำนวน 32.3 ล้านคน คิดเป็นมูลค่าการใช้จ่ายหมุนเวียนในระบบเศรษฐกิจไทยแล้วกว่า 120,815 ล้านบาท ซึ่งเป็นการใช้จ่ายผ่านผู้ประกอบการร้านธงฟ้าราคาประหยัดพัฒนาเศรษฐกิจท้องถิ่นที่มีแอปพลิเคชัน “ถุงเงิน” ร้านค้าคนละครึ่งที่ตกลงยินยอมเข้าร่วมโครงการฯ รวมถึงผู้ประกอบการร้านค้าและผู้ให้บริการที่ลงทะเบียนเข้าร่วมโครงการฯ จำนวนทั้งสิ้นมากกว่า 1.2 ล้านกิจการ
สำนักงานเศรษฐกิจการคลัง โทร. 0 2273 9020 ต่อ 3250 3423 3424 3425 3427 3429 3430 3431 และ 3444 (เฉพาะวันและเวลาราชการ)
Call Center ธนาคารกรุงไทย จำกัด (มหาชน) โทร. 0 2111 1122
วันพฤหัสบดีที่ 18 มีนาคม 2564
กระทรวงเกษตรฯ เดินหน้าแก้ไขปัญหาช่วยเหลือเกษตรกรที่ได้รับผลกระทบจากการสร้างเขื่อน
กระทรวงเกษตรฯ เดินหน้าแก้ไขปัญหาช่วยเหลือเกษตรกรที่ได้รับผลกระทบจากการสร้างเขื่อน
นายอลงกรณ์พลบุตรที่ปรึกษารัฐมนตรีว่าการกระทรวงเกษตรและสหกรณ์เป็นประธานการประชุมคณะกรรมการร่วมระหว่างภาคราชการและผู้แทนเกษตรกรที่ได้รับผลกระทบจากการดำเนินงานโครงการของรัฐครั้งที่3/2564ณห้องประชุมกระทรวงเกษตรและสหกรณ์โดยมีผู้แทนจากกรมชลประทานหัวหน้าส่วนราชการที่เกี่ยวข้องและผู้แทนเกษตรกรที่ได้รับผลกระทบเข้าร่วมประชุมฯเพื่อพิจารณาแก้ไขปัญหาแก่เกษตรกรผู้ได้รับผลกระทบจากการก่อสร้างโครงการต่างๆและรับทราบผลการดำเนินงานแก้ไขปัญหาแก่ผู้ได้รับผลกระทบจำนวน5โครงการนอกจากนี้ ที่ประชุมยังได้พิจารณาประเด็นการแก้ไขปัญหาดังนี้
1.พิจารณาเห็นชอบหลักเกณฑ์การกำหนดราคาค่าทดแทนทรัพย์สินที่ถูกเขตโครงการชลประทานที่สืบเนื่องจากมติคณะกรรมการร่วมฯเมื่อวันที่10กุมภาพันธ์2564 ได้แก่1)โครงการฝายกุมภวาปีจังหวัดอุดรธานี  ในพื้นที่อำเภอกุมภวาปีจำนวน59แปลงเนื้อที่1,509-2-01ไร่อัตราไร่ละ193,146บาทในพื้นที่อำเภอประจักษ์ศิลปาคมจำนวน163แปลงเนื้อที่2,974-0-96ไร่อัตราไร่ละ98,017บาท2)โครงการอ่างเก็บน้ำห้วยเชิงจังหวัดสุรินทร์ในพื้นที่อำเภอกาบเชิงจำนวน76แปลงเนื้อที่575-3-35ไร่อัตราไร่ละ182,623บาทและ3)โครงการอ่างเก็บน้ำบ้านทำนบจังหวัดสุรินทร์ในพื้นที่อำเภอบัวเชดจำนวน64แปลงเนื้อที่512-1-56ไร่อัตราไร่ละ194,555บาท
2.พิจารณาให้ความเห็นชอบการให้ความช่วยเหลือเกษตรกรที่ได้รับผลกระทบจากการก่อสร้างโครงการฝายห้วยหลวงจังหวัดอุดรธานีตามมติที่ประชุมคณะกรรมการร่วมฯเมื่อวันที่10กุมภาพันธ์2564ซึ่งเห็นชอบผลการดำเนินงานของคณะอนุกรรมการฯใน2อำเภอได้แก่อำเภอบ้านดุงจำนวน125แปลงเนื้อที่973-1-48ไร่ในอัตราไร่ละ84,849บาทอำเภอสร้างคอมจำนวน91แปลงเนื้อที่845-3-43ไร่ในอัตราไร่ละ301,892บาท
และ3.พิจารณาแก้ไขปัญหาเกษตรกรที่ได้รับผลกระทบจากการก่อสร้างโครงการเขื่อนน้ำอูนจังหวัดสกลนครกรณีขอรับเงินชดเชยพิเศษแทนการจัดสรรที่ดิน(เพิ่มเติม)เพื่อเป็นการช่วยเหลือเยียวยาแก่เกษตรกรที่ได้รับผลกระทบจากการก่อสร้างโครงการเขื่อนน้ำอูนจังหวัดสกลนครที่ได้รับการช่วยเหลือไปแล้วจำนวน2,285ราย
วันพฤหัสบดีที่ 11 มีนาคม 2564
“ม33เรารักกัน” ขยายเวลารับสิทธิยืนยันตัวตน ถึง 31 พ.ค. นี้
...
อัปเดตความคืบหน้า การปรับปรุงรายละเอียดโครงการ "ม.33เรารักกัน" ที่ผ่านความเห็นชอบจากครม. นัดล่าสุด ให้ขยายเวลากดรับสิทธิ์และยืนยันตัวตนเพื่อเข้าใช้งานแอปพลิเคชัน “เป๋าตัง” จากเดิมวันที่ 15 - 21 มี.ค. เป็นวันที่ 15 มี.ค. - 31 พ.ค. 64 หากไม่กดใช้งาน และยืนยันตัวตน จะถือว่าสละสิทธิ์ โดยการโอนจ่ายวงเงินแบ่งเป็นช่วง ๆ ดังนี้
.
– กลุ่มที่ 1 ผู้ที่กดใช้งานและยืนยันตัวตน ระหว่างวันที่ 15 – 21 มี.ค. 64
จะได้รับวงเงินผ่าน แอปฯ เป๋าตัง สัปดาห์ละ 1,000 บาท ทุก ๆ วันจันทร์ ต่อเนื่องกัน 4 สัปดาห์ โดยจะได้รับวงเงินครั้งแรกวันที่ 22 มี.ค. 64 จากนั้นจะได้รับวงเงินสัปดาห์ละ 1,000 บาท ในวันที่ 29 มี.ค., 5 และ 12 เม.ย. 64
– กลุ่มที่ 2 ผู้ที่กดใช้งานและยืนยันตัวตน ระหว่างวันที่ 22 มี.ค. – 11 เม.ย. 64
จะได้รับวงเงินตั้งแต่วันที่ 22 มี.ค. 64 และจะได้รับวงเงินสัปดาห์ละ 1,000 บาท ทุก ๆ วันจันทร์ ต่อเนื่องจนครบ 4,000 บาท
– กลุ่มที่ 3 ผู้ที่กดใช้งานและยืนยันตัวตน ระหว่างวันที่ 12 เม.ย. – 31 พ.ค. 64
จะได้รับวงเงินสะสมในวันที่กดใช้งานครั้งเดียว จำนวน 4,000บาท
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 24 มีนาคม 2564
นายกรัฐมนตรีเชิญชวนประชาชนสวมใส่ผ้าไทยและผ้าที่ผลิตในประเทศไทย ตามพระราชปณิธานสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง นำ OTOP แก้ปัญหาความยากจนอย่างยั่งยืน
นายกรัฐมนตรีเชิญชวนประชาชนสวมใส่ผ้าไทย และผ้าที่ผลิตในประเทศไทย ตามพระราชปณิธานสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง นำ OTOP แก้ปัญหาความยากจนอย่างยั่งยืน
วันนี้ (23 มีนาคม 2564) เวลา 08.30 น. ณ ตึกสันติไมตรี ทำเนียบรัฐบาล ก่อนการประชุมคณะรัฐมนตรี นายอนุชา บูรพชัยศรี โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชมนิทรรศการผลิตภัณฑ์ผ้าไทย เนื่องในโอกาสวันคล้ายวันประสูติสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา พระราชทาน “ผ้ามัดหมี่ลายขอเจ้าฟ้าสิริวัณณวรีฯ” ให้กับกลุ่มทอผ้าใน 76 จังหวัด พร้อมประชาสัมพันธ์ การใส่ “ผ้าไทยใส่ให้สนุก” ตามพระดำริ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา อีกด้วย ทั้งนี้ คณะรัฐมนตรียังมีมติเมื่อวันที่ 9 มิถุนายน 2563 รณรงค์การใส่ผ้าไทยอย่างน้อยสัปดาห์ละ 2 วัน เพื่อสืบสาน รักษา และต่อยอดการอนุรักษ์และสืบสานภูมิปัญญาผ้าไทย พร้อมทั้งสนับสนุน โครงการหนึ่งตำบล หนึ่งผลิตภัณฑ์ (OTOP) อีกด้วย ตั้งแต่คณะรัฐมนตรีมีมติจนถึงเดือนมกราคม 2564 มีรายได้จากการจำหน่ายสินค้าชุมชนประเภทผ้าและเครื่องแต่งกายกว่า 9,000 ล้านบาท ทั้งนี้ พลเอก อนพุงษ์ เผ่าจินดา รัฐมนตรีว่าการกระทรวงมหาดไทย นายนิพนธ์ บุญญามณี นายทรงศักดิ์ ทองศรี รัฐมนตรีช่วยว่าการกระทรวงมหาดไทย นายดิสทัต โหตระกิตย์ เลขาธิการนายกรัฐมนตรี และนางสาวไตรศุลี ไตรสรณกุล รองโฆษกประจำสำนักนายกรัฐมนตรี ร่วมชมนิทรรศการในครั้งนี้ด้วย
นายกรัฐมนตรีกล่าวชื่นชม ผลิตภัณฑ์ผ้าไทยที่มีการพัฒนาต่อเนื่อง ด้วยพระปรีชาสามารถในสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทรงสืบสาน รักษาและต่อยอด ตามพระราชปณิธานในหลวงรัชกาลที่ 10 โดย พระราชทานแนวทางการวิจัยพัฒนา (R & D) ออกแบบลวดลายผ้าไทย สามารถใส่ได้ทุกโอกาส ทุกกิจกรรม ส่งเสริมศักยภาพผ้าไทยให้มีความทันสมัย ซึ่งนายกรัฐมนตรียังสั่งให้กรมการพัฒนาชุมชนขับเคลื่อนอย่างต่อเนื่อง ทั้งงานผ้าไทย เครื่องประดับ เครื่องใช้และสินค้าชุมชนอื่น ๆ เพิ่มช่องทางการตลาดให้แก่ผู้ผลิต เพื่อจำหน่ายทั้งแบบออฟไลน์ รวมทั้งการส่งเสริมอุตสาหกรรมทั้งต้นทาง กลางทาง ปลายทาง อาทิ ตลาดเส้นไหม ที่ส่งเสริมการขายสินค้าของเกษตรกรผู้ปลูกหม่อนเลี้ยงไหม เพื่อให้ครบห่วงโซ่การผลิต ยังเป็นการตอบโจทย์การแก้ไขปัญหาความยากจนอย่างยั่งยืน ด้วยสร้างอาชีพ สร้างรายได้ จากภูมิปัญญาชาวบ้านที่มีอยู่แล้ว นายกรัฐมนตรียังเชิญชวนให้ประชาชนสวมใส่ผ้าไทยหรือผ้าที่ผลิตในประเทศไทย เพื่อส่งเสริมอุตสาหกรรมสิ่งทอและผ้าไทยด้วย
....................
กลุ่มประชาสัมพันธ์และเผยแพร่ สำนักโฆษก
วันอังคารที่ 2 มีนาคม 2564
รัฐมนตรีว่าการกระทรวงยุติธรรม ขอบคุณชาวบ้านสุราษฎร์เป็นอาจารย์สอนกระท่อมจนปลดล็อกสำเร็จ ยกเป็นกฎหมายของประชาชน ย้ำเตือนอย่าพึ่งปลูกรอหลังประกาศราชกิจจา ๙๐ วัน เตรียมกลับไปเร่งกฎหมา
นายสมศักดิ์ เทพสุทิน รัฐมนตรีว่าการกระทรวงยุติธรรม ขอบคุณชาวบ้านสุราษฎร์เป็นอาจารย์สอนกระท่อมจนปลดล็อกสำเร็จ ยกเป็นกฎหมายของประชาชน ย้ำเตือนอย่าพึ่งปลูกรอหลังประกาศราชกิจจา ๙๐ วัน เตรียมกลับไปเร่งกฎหมายรองทำให้เสร็จทันกำหนด
ในวันเสาร์ที่ ๒๗ กุมภาพันธ์ ๒๕๖๔ ณ ต.ทุ่งเตา อ.นาสาร จ.สุราษฎร์ธานี นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย นายวิชัย ไชยมงคล เลขาธิการ ป.ป.ส. นายวิชวุทย์ จินโต ผู้ว่าราชการจังหวัดสุราษฎร์ธานี และคณะลงพื้นที่ศึกษาดูงานการควบคุมและใช้ประโยชน์จากพืชกระท่อม ซึ่งเป็นพื้นที่นำร่อง ๑ ใน ๑๓๕ หมู่บ้าน/ชุมชน เพื่อพูดคุยทำความเข้าใจ พร้อมรับฟังความคิดเห็นจากประชาชนในพื้นที่ที่มีการใช้พืชกระท่อมตามวิถีชาวบ้าน
นายสมศักดิ์ กล่าวว่า การที่ พ.ร.บ.ยาเสพติดให้โทษ (ฉบับที่...) พ.ศ. .... หรือกฎหมายปลดล็อกพืชกระท่อม ผ่านการพิจารณาของรัฐสภาแล้ว ตนต้องขอขอบคุณชาวบ้าน อ.นาสาร รวมถึงอีกหลายที่ ที่ให้ความรู้กับตนมาตลอด พี่น้องชาวสุราษฎร์ธานีถือเป็นอาจารย์ให้ตนเรื่องพืชกระท่อม เพราะเมื่อมารับฟังความรู้แล้ว เมื่อตนกลับไปคิดว่าเราน่าจะทำกฎหมายนี้ได้ จึงเริ่มคิกออฟการร่างกฎหมาย และพยายามมาตลอดที่จะทำให้สำเร็จเพื่อให้เกิดประโยชน์กับประชาชนอย่างสูงสุด ตนขอยกกฎหมายฉบับนี้เป็นกฎหมายของประชาชน และหลังจากนี้จะต้องเร่งทำกฎหมายรอง เพื่อป้องกันเด็กอายุต่ำกว่า ๑๘ ปี รวมทั้งไม่ให้นำไปใช้อย่างผิดวัตถุประสงค์และวิถีชีวิตชาวบ้าน รวมถึงการควบคุมปริมาณการปลูกในเชิงพาณิชย์ไม่ให้มากเกินความต้องการของตลาดจนราคาตกต่ำ ทั้งนี้ตนต้องเตือนชาวบ้านว่าอย่าพึ่งปลูกเพราะตอนนี้กฎหมายยังไม่มีผลบังคับใช้ ต้องรอหลังการประกาศในราชกิจจานุเบกษา ๙๐ วันก่อน
"ที่นี่เหมือนเป็นห้องสมุดในการมาศึกษาหาความรู้เกี่ยวกับพืชกระท่อม เพราะชาวบ้านได้ใช้กันมานานตามวิถีชีวิตปกติ เช่น การเคี้ยวใบกระท่อมสด การนำมาชงชา หรือการต้มน้ำดื่มสำหรับตนเองในกลุ่มชาวไร่ชาวสวน รวมถึง รักษาอาการหรือโรคต่าง ๆ เช่น อาหารไอ ท้องร่วง ปวดท้อง วันนี้ตนมาอีกครั้งเพื่อขอความรู้และฟังความเห็นต่างๆเพื่อนำไปทำกฎหมายรอง ซึ่งเราจะต้องเร่งทำให้เสร็จเพราะมีระยะเวลาจำกัด หากทำไม่สำเร็จจะไม่มีอะไรควบคุม โดยเฉพาะการนำไปพัฒนาเชิงพาณิชย์ หรืออุตสาหกรรม เพื่อสร้างรายได้ ซึ่งจะเป็นประโยชน์ต่อประเทศชาติ"นายสมศักดิ์ กล่าว
ผู้สื่อข่าวรายงานว่า จากนั้นนายสมศักดิ์ ได้ร่วมทดลองเก็บใบกระท่อมกับชาวบ้าน โดยมีชาวบ้านมาสวมกอด กล่าวด้วยความดีใจ ขอบคุณรัฐบาล พล.อ.ประยุทธ์ จันทร์โอชา นายกรัฐมนตรี นายสมศักดิ์ และกระทรวงยุติธรรม ที่ร่วมกันทำกฎหมายปลดล็อกพืชกระท่อมจนสำเร็จหลังจากที่ชาวบ้านรอคอยกันมาอย่างยาวนาน ๔๐ ปี
วันพฤหัสบดีที่ 4 มีนาคม 2564
องค์การขนส่งมวลชนกรุงเทพเปิดเส้นทางเดินรถโดยสารปรับอากาศ สาย 132 พระโขนง (สถานีรถไฟฟ้าอ่อนนุช) - การเคหะแห่งชาติโครงการวาระที่ 2 (บางพลี)
องค์การขนส่งมวลชนกรุงเทพ (ขสมก.) กระทรวงคมนาคม เปิดเส้นทางเดินรถโดยสารปรับอากาศ สาย 132 เส้นทางพระโขนง (สถานีรถไฟฟ้าอ่อนนุช) - การเคหะแห่งชาติโครงการวาระที่ 2 (บางพลี) เพื่ออำนวยความสะดวกและเพิ่มทางเลือกให้กับประชาชนในการเดินทาง
องค์การขนส่งมวลชนกรุงเทพ (ขสมก.) กระทรวงคมนาคม เปิดเส้นทางเดินรถโดยสารปรับอากาศ สาย 132 เส้นทางพระโขนง (สถานีรถไฟฟ้าอ่อนนุช) - การเคหะแห่งชาติโครงการวาระที่ 2 (บางพลี) เพื่ออำนวยความสะดวกและเพิ่มทางเลือกให้กับประชาชนในการเดินทาง โดยจะเริ่มให้บริการ ตั้งแต่วันที่ 5 มีนาคม 2564 เป็นต้นไป
นายสุระชัย เอี่ยมวชิรสกุล ผู้อำนวยการองค์การขนส่งมวลชนกรุงเทพ เปิดเผยว่า ตามที่ผู้ประกอบการรถโดยสารเอกชนร่วมบริการ สาย 132 ได้ยุติการเดินรถตั้งแต่เดือนธันวาคม 2562ส่งผลให้ประชาชนที่พักอาศัยบริเวณการเคหะแห่งชาติ (บางพลี) ได้รับความเดือดร้อน เนื่องจากไม่มีรถโดยสารประจำทางวิ่งให้บริการ ทำให้ไม่ได้รับความสะดวกในการเดินทาง ขสมก. มีความห่วงใยประชาชน จึงเปิดเส้นทางเดินรถโดยสารปรับอากาศ สาย 132 วิ่งระหว่างพระโขนง (สถานีรถไฟฟ้าอ่อนนุช) - การเคหะแห่งชาติโครงการวาระที่ 2 (บางพลี) เพื่ออำนวยความสะดวกและเพิ่มทางเลือกให้กับประชาชนในการเดินทาง ตั้งแต่วันที่ 5 มีนาคม 2564 เป็นต้นไป โดยใช้รถโดยสารปรับอากาศยูโรทู (ปรับเปลี่ยนเครื่องยนต์เป็น NGV) จำนวน 15 คัน จัดเก็บค่าโดยสารตามระยะทาง ในอัตรา 13, 15, 17, 19, 21, 23 และ 25 บาท ให้บริการตั้งแต่เวลา 05.00 - 22.00 น. โดยมีรายละเอียดเส้นทาง ดังนี้
- เที่ยวไป เริ่มต้นจากอู่บางพลี ไปตามถนนโครงการการเคหะแห่งชาติ (บางพลี) ผ่านการเคหะแห่งชาติโครงการวาระที่ 2 (บางพลี) เลี้ยวซ้ายเข้าถนนบางนา - ตราด ถึงสี่แยกบางนา เลี้ยวขวาเข้าถนนสุขุมวิท สุดเส้นทางที่พระโขนง (บริเวณสถานีรถไฟฟ้าอ่อนนุช)
- เที่ยวกลับ เริ่มต้นจากพระโขนง (บริเวณสถานีรถไฟฟ้าอ่อนนุช) ไปตามถนนสุขุมวิท
ถึงสี่แยกบางนา เลี้ยวซ้ายเข้าถนนบางนา - ตราด ถึง กม.23 ขึ้นสะพานกลับรถ เลี้ยวซ้ายเข้าถนนโครงการการเคหะแห่งชาติ (บางพลี) ผ่านการเคหะแห่งชาติโครงการวาระที่ 2 (บางพลี) สุดเส้นทางที่อู่บางพลี
ทั้งนี้ สามารถสอบถามรายละเอียดเพิ่มเติมเกี่ยวกับการใช้บริการเส้นทางรถเมล์ หรือแนะนำบริการได้ที่ www.bmta.co.th facebook bmta@bmta.co.th หรือ Call Center 1348 ทุกวัน ตั้งแต่เวลา 05.00 - 22.00 น.
วันอังคารที่ 2 มีนาคม 2564
กรมการขนส่งทางราง ร่วมมือ JICA ศึกษาข้อมูลทางวิชาการเพื่อพัฒนา M-Map 2
วันที่ 1 มี.ค. 2564 ณ ห้องประชุมชั้น 2 กรมการขนส่งทางราง (ขร.) นายกิตติพันธ์ ปานจันทร์ อธิบดีกรมการขนส่งทางราง พร้อมด้วย ดร.พิเชฐ คุณาธรรมรักษ์ รองอธิบดีกรมการขนส่งทางราง ให้การต้อนรับ Mr. Takahiro  MORITA, Chief Representative
และเจ้าหน้าที่จากองค์การความร่วมมือระหว่างประเทศของญี่ปุ่น (JICA) โดยได้ร่วมกันหารือเกี่ยวกับโครงการ “Formulation of the Second Mass Rapid Transit Master Plan in Bangkok Metropolitan Region (M-MAP2) Project” ของ JICA ซึ่งมีความเกี่ยวเนื่องกับการศึกษาเพื่อพัฒนาแบบจำลองการคาดการณ์ความต้องการเดินทางด้วยระบบรางและการพัฒนาโครงข่ายระบบขนส่งมวลชนทางรางในเขตกรุงเทพมหานครและปริมณฑล (พื้นที่ต่อเนื่อง) ระยะที่ 2 ของ ขร. โดยการประชุมหารือในวันนี้ ขร. และ JICA ได้มีการลงนามความร่วมมือทางวิชาการ Record of Discussion (R/D) ภายใต้การดำเนินโครงการ “Formulation of the Second Mass Rapid Transit Master Plan in Bangkok Metropolitan Region (M-MAP2) Project” เพื่อเพิ่มประสิทธิภาพโครงข่ายระบบขนส่งมวลชนทางรางในภาพรวมของกรุงเทพมหานครและปริมณฑลเพื่อให้มีการใช้ประโยชน์อย่างสูงสุด ลดความซ้ำซ้อน เกิดการบูรณาการร่วมกันระหว่างโครงข่ายระบบขนส่งสาธารณะรูปแบบอื่นได้อย่างมีประสิทธิภาพ ตลอดจนยกระดับคุณภาพชีวิตการเดินทางของประชาชนให้มีความรวดเร็ว สะดวก ปลอดภัยและเป็นมิตรกับสิ่งแวดล้อม
สำหรับโครงการการศึกษาเพื่อพัฒนาแบบจำลองการคาดการณ์ความต้องการเดินทางด้วยระบบรางและการพัฒนาโครงข่ายระบบขนส่งมวลชนทางรางในเขตกรุงเทพมหานครและปริมณฑล (พื้นที่ต่อเนื่อง) ระยะที่ 2 นี้ เป็นการศึกษาเพื่อพัฒนาโครงข่ายรถไฟฟ้าที่มีความครอบคลุมพื้นที่ที่มีความต้องการเดินทางสูงแต่โครงข่ายยังเข้าไม่ถึง เพื่อบรรเทาการจราจรติดขัดในพื้นที่ศูนย์กลางเมืองกรุงเทพมหานคร รวมถึงเพิ่มประสิทธิภาพโครงข่ายระบบขนส่งมวลชนทางรางในภาพรวมของกรุงเทพมหานครและปริมณฑลเพื่อให้มีการใช้ประโยชน์อย่างสูงสุด ลดความซ้ำซ้อน เพื่อลดการลงทุนและงบประมาณในโครงข่ายที่ไม่มีความจำเป็นในสภาวการณ์ปัจจุบัน และพัฒนาระบบขนส่งมวลชนทางรางให้สอดคล้องกับทิศทางการพัฒนาและแนวคิดการวางผังเมืองในอนาคต ซึ่งจะช่วยยกระดับคุณภาพชีวิตการเดินทางของประชาชนให้มีความสะดวก รวดเร็ว มากยิ่งขึ้น
วันจันทร์ที่ 8 มีนาคม 2564
ผู้ช่วยรมว.วธ.เป็นประธานในพิธีมอบรางวัลโครงการพัฒนาศักยภาพนักออกแบบรุ่นใหม่ (รายการชนช้างกราฟิก ปีที่ ๖)
ผู้ช่วยรมว.วธ.เป็นประธานในพิธีมอบรางวัลโครงการพัฒนาศักยภาพนักออกแบบรุ่นใหม่ (รายการชนช้างกราฟิก ปีที่ ๖)
วันที่ ๘ มีนาคม ๒๕๖๔ เวลา ๑๐.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานในพิธีมอบรางวัลโครงการพัฒนาศักยภาพนักออกแบบรุ่นใหม่ (รายการชนช้างกราฟิก ปีที่ ๖) โดยมี นางสาววิมลลักษณ์ ชูชาติ ผู้อำนวยการสำนักงานศิลปวัฒนธรรมร่วมสมัย นางโชติกา อัครกิจโสภากุล ผู้ช่วยปลัดกระทรวงวัฒนธรรม ผู้บริหารกระทรวงวัฒนธรรม คณะกรรมการ ตัวแทนชุมชนคุณธรรมบวร On Tour ชุมชนท่องเที่ยว OTOP นวัตวิถี กลุ่มวิสาหกิจชุมชนการท่องเที่ยว นิสิตนักศึกษา สื่อมวลชน และแขกผู้มีเกียรติเข้าร่วม ณ ห้องออดิทอเรียม หอศิลป์ร่วมสมัยราชดำเนิน ถนนราชดำเนิน กรุงเทพฯ
วันพุธที่ 3 มีนาคม 2564
ดีอีเอส ร่วมเวทีหน่วยงานไซเบอร์ไทย-สหรัฐ หนุนมาตรฐานความมั่นคงไซเบอร์ และการคุ้มครองข้อมูลช่วยส่งเสริมการลงทุน
ดีอีเอส ร่วมเวทีหน่วยงานไซเบอร์ไทย-สหรัฐ หนุนมาตรฐานความมั่นคงไซเบอร์ และการคุ้มครองข้อมูลช่วยส่งเสริมการลงทุน
เมื่อวันที่ 3 มีนาคม 2564 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม พร้อมด้วยนายไมเคิล ฮีธ อุปทูตรักษาการแทนเอกอัครราชทูต หน่วยงานสหรัฐอเมริกาประจำประเทศไทย ร่วมกล่าวเปิดงานการประชุมเชิงปฏิบัติการว่าด้วยมาตรฐานด้านความมั่นคงปลอดภัยไซเบอร์และการคุ้มครองข้อมูลส่วนบุคคลสหรัฐอเมริกา - ไทย โดยเป็นการจัดกิจกรรมในรูปแบบไฮบริด กล่าวคือ ผู้สนใจสามารถเข้าร่วมงานได้ทั้ง ณ สถานที่จัดประชุม และผ่านระบบการประชุมทางไกล เพื่อสอดรับกับมาตรการป้องกันการแพร่ระบาดของโควิด – 19 ซึ่งมีผู้ลงทะเบียนเข้าร่วมทั้ง 2 รูปแบบ กว่า 800 คน การประชุมเชิงปฏิบัติการว่าด้วยมาตรฐานด้านความมั่นคงปลอดภัยไซเบอร์ฯ จะจัดขึ้นระหว่างวันที่ 3 - 5 มีนาคม 2564 ณ ห้องบอลลูม 1 โรงแรมอินเตอร์คอนติเนนตัล กรุงเทพ
การประชุมเชิงปฏิบัติการว่าด้วยมาตรฐานด้านความมั่นคงปลอดภัยไซเบอร์และการคุ้มครองข้อมูลส่วนบุคคลสหรัฐอเมริกา - ไทย จัดขึ้นภายใต้ความร่วมมือระหว่างกระทรวงดิจิทัลเพื่อเศรษฐกิจและสังคม ร่วมกับหน่วยงานภาครัฐและเอกชนของไทย และสหรัฐอเมริกา ได้แก่ สำนักงานคณะกรรมการรักษาความมั่นคงปลอดภัยไซเบอร์แห่งชาติ (สกมช.) สำนักงานคณะกรรมการคุ้มครองข้อมูลส่วนบุคคล (สคส.) สถานทูตสหรัฐอเมริกาประจำประเทศไทย สำนักงานส่งเสริมการค้าและการพัฒนาแห่งสหรัฐอเมริกา (USTDA) หอการค้าอเมริกันในประเทศไทย (AMCHAM) และสถาบันมาตรฐานแห่งชาติของสหรัฐอเมริกา (ANSI) เพื่อให้ผู้ที่สนใจทั้งจากภาครัฐและเอกชนของทั้งสองประเทศได้มีการหารือร่วมกันเกี่ยวกับความสำคัญของมาตรฐานความมั่นคงปลอดภัยไซเบอร์และการคุ้มครองข้อมูลส่วนบุคคล รวมถึงแบ่งปันแนวทางปฏิบัติที่ดี เพื่อก่อให้เกิดความร่วมมือและขจัดอุปสรรคที่อาจจะเกิดขึ้นจากการทำการค้าและการลงทุน
********************